സഹകരണ മേഖല കരുത്താര്ജ്ജിക്കുന്നു: മന്ത്രി വി എന് വാസവന് തിരുവനന്തപുരം: ജനജീവിതത്തിന്റെ എല്ലാ മേഖലകളിലും ഇടപെട്ട് സഹകരണ മേഖല ഇന്ന് കൂടുതല് കരുത്താര്ജ്ജിച്ച് വൈവിദ്ധ്യങ്ങളായ പ്രവര്ത്തനങ്ങള് ഏറ്റെടുക്കുകയാണെന്ന് സഹകരണ മന്ത്രി വി.എന്. വാസവന്. ഈക്കോസ് കണ്ണൂരിന്റെ കീഴില് ആരംഭിച്ച ആശ്വാസ് സൂപ്പര്മാര്ക്കറ്റിന്റെ ഉദ്ഘാടനം ഓണ്ലൈന് വഴി നിര്വഹിച്ച് സംസാരിക്കുകയായിരുന്നു മന്ത്രി. യുവജനങ്ങള്ക്കായുള്ള സഹകരണ സംഘങ്ങള് രൂപീകരിച്ചു കഴിഞ്ഞുവെന്ന് അദ്ദേഹം പറഞ്ഞു. നെല്കൃഷിക്കാരുടെ സംഘം പ്രവര്ത്തിക്കുന്നു. കലാകാരന്മാരുടെ സംഘം വരുന്നു. ഇങ്ങനെ വിശാലമായ അര്ത്ഥത്തില് സഹകരണ മേഖല വിപുലവും വിശാലവുമായി രംഗത്തു വരുന്ന ഘട്ടത്തില് ഒറ്റപ്പെട്ട ചില സംഭവങ്ങളുടെ പേരില് സഹകരണ മേഖല ആകെ കുഴപ്പത്തിലാണെന്ന പ്രചാരണം ചില കേന്ദ്രങ്ങളിലും നിക്ഷിപ്ത താല്പ്പര്യക്കാരിലും നിന്നുയരുന്നുണ്ട്. അത്തരം നീക്കങ്ങള് തിരിച്ചറിഞ്ഞ് സഹകരണ സംഘങ്ങളുടെ പ്രവര്ത്തനം മുന്നോട്ട് കൊണ്ടു പോകണമെന്ന് അദ്ദേഹം അഭ്യര്ത്ഥിച്ചു. സഹകരണ മേഖല കടുത്ത വെല്ലുവിളികളാണ് നേരിടുന്നത്. കേന്ദ്രസര്ക്കാര് ശക്തമായ വെല്ലുവിളിയാണ് ഉയര്ത്തുന്നത്. നേരത്തെ സൃഷ്ടിച്ച ചില നിയമങ്ങളും സഹകരണ മേഖലയക്ക് വെല്ലുവിളിയാകുന്നു. സഹകരണ മേഖല സംസ്ഥാന വിഷയമാണെന്ന വിധി സുപ്രീം കോടതി വിധി ആശ്വാസകരമാണ്. എന്നാല് ഇനി മള്ട്ടിസ്റ്റേറ്റ് സഹകരണ സംഘങ്ങള് സംരക്ഷിക്കാന് കേന്ദ്രം ശ്രമിക്കുന്നതില് ആശങ്കയുണ്ട്. ഇത്തരത്തിലൊരു അവസരത്തില് സഹകാരികളെല്ലാം ഒരുമിച്ചു നില്ക്കേണ്ടതാണെന്ന് അദ്ദേഹം പറഞ്ഞു. അദ്ധ്യാപകരുടെയും വിദ്യാര്ത്ഥികളുടെയും വിവിധ കാര്യങ്ങളില് ഇക്കോസ് മാതൃകാപരമായ ഇടപെടലുകളാണ് നടത്തിയിട്ടുള്ളതെന്നും വൈവിദ്ധ്യങ്ങളായ പ്രവര്ത്തനങ്ങള് ഏറ്റെടുത്ത് ഇനിയും മുന്നോട്ട് പോകണമെന്നും മന്ത്രി ആവശ്യപ്പെട്ടു.